ફ્રેન્ક બન્ગરની કંપની ઓરિયોન સ્પાન પોતે રોકેટ બનાવવાની નથી. જરૂર પણ નથી, કેમ કે સ્પેસએક્સ ઉપરાંત યુનાઇટેડ લોન્ચ અલાયન્સ, બ્લ્યૂ ઓરિજિન, બોઇંગ, લોકહિડ માર્ટિન અનેક કંપનીઓ રોકેટ લોન્ચ કરવાનું કામ કરે છે. ભારતના ઇસરોને પણ તેમાં સારી સફળતા મળી છે. ખૂબ સસ્તામાં ઇસરો દુનિયાના દેશોના ઉપગ્રહોને હવામાં તરતા મૂકી શકે છે. ભારતે જીએસએલવી રોકેટ પણ પરફેક્ટ કરી લીધું છે અને ક્રાયો એન્જિનની ટેક્નોલોજી સ્વંય વિકસાવી લીધી છે. ભારત પણ સ્પેસ સ્ટેશન તરતુ મૂકીને ત્યાં નિયમિત આવજા થઈ શકે તેવી ક્ષમતા પ્રાપ્ત કરી શકે તેમ છે, પણ તેની પાછળ ખર્ચ સામે ફાયદો શું તે ગણતરી કરવી પડે. અમેરિકા, રશિયા, ચીનની જેમ ભારત માત્ર દેખાડા ખાતર અબજો રૂપિયા વેડફી શકે નહિ. યુરોપના વિકસિત દેશો એટલે જ સ્પેસમાં બિનજરૂરી દેખાડાના ખર્ચ કરી રહ્યા નથી.